Post salutacionem &c. Eddele vnnde gestrenge here, biszunder gude frunth, vor vnns syn irschenen de vormundere zelighen Barteldes van der Heiden kyndere, wandages vnnses borgers, vnnde hebben clegeliken to irkennende geuen wo dat etzlike gudere den suluen kinderen tobehorende durch Thomas Zwarten, brenger dusses breues, to Wiborch den kinderen to nutte geuort, aldar van juwenn gestrenicheiden vagede syn bekummert vnnde beslagen; weten nicht worumme edder wor na en sulkent den armen kinderen beschen is, welkere denne juwer gestrenicheiden vaget durch vele biddende vake et dicke fruntlikenis angelanget vnnde vormanet, he denn armenn vnmundigen kinderen sodane gudere wedder to keren solde, deme doch also nicht beschen mach, also wy des sint berichtet. Worumme, eddele vnnde gestrenge here, is vunsze demodige bede, wille juwe gestrenicheiden den ergenanten juwen gestrenicheit vagede gutliken vnderrichten, he sodane bekummerde guder den armen kinderen tobehorende wille wedder to keren vnnde de bekummerringe losz geuen; vnnde weret ock sake eyn part der guder vorsplittert vnnde vorrucket weren, mochten den kinderen betalet vnnde vorgulden werden. Desser vnnszer demodigen beden gutliken geneten mogen, willen wy alle wege vmme juwe gestrenicheiden vnnde de juwen yn geliken vnnde grotteren gerne vordenen wor wy mogen vnvordraten. Gescreuen &c.